**Issittumi Siunnersuisooqatigiinni Open Ship Event-imut oqalugiaat**

*Pinngortitamut Avatangiisinullu Naalakkersuisoqarfik*

***Naalakkersuisoq Bentiaraq Ottosen***

*Nuuk, 4. august 2025*

Aallaqqaassiutigalugu Naalakkersuisut sinnerlugit pilluaqqorusuppakka Kommuneqarfik Sermersuup Arctic Mayors Forum-i siulittaasuuffigilermassuk.

Taamatullu Naalakkersuisut sinnerlugit Issittumi Siunnersuisooqatigiinni siulittaasuni sulisut qujaffigerusuppakka uunga nalliuttorsiortitsinissamut aaqqissuusseqataammata. Nalliuttorsiorneq Kalaallit Nunaata pingaaruteqassusianut Issittumi siunissamut ilusilersueqataassussanerannut pigitinneqarpoq – najugaqartunit nunatsinnullu ilisimannilluartunit.

Tamatuma saniatigut Naalakkersuisuniit qujaffigerusuppagut Norges Arktiske Universitet, Arctic Frontiers- minnerunngitsumillu umiarsuarmi inuttanut ilinniartunullu – umiarsuarmut kusanaqisumut qaaqqusinnaammatigut.

Isumaginninnermut, Suliffeqarnermut, Nunamullu Namminermut Avatangiisinullu Naalakkersuisutut ullumikkut ilissinnut oqalugiarpunga, pissutigalugu uanga suliassaqarfinni arfiniliusuni pingasuni Issittumi Siunnersuisooqatigiinni suleqatigiissititaqarfiummata.

Tamassinnut qujarusuppunga umiarsuap kusanaqisumi oqalugiartitaasinnaagama, tamatsinnut takussutissiisumut ataatsimoortitsisorlu.

Tamanna immikkut pisinnaatitaanermut taasinnaavara.

Immikkut pisinnaatitaaneq aamma tassaavoq ilisimatuut pikkorissut inuiaqatigiillu tunniussimasut, minnerunngitsumillu *inooqataasut* akornanniissinnaaneq. Tamatta (ataatsikkut) umiasuarmut pigaangatta atassuteqarneq allarluinnaq malugisinnaasarparput. Pinngortitap kusanassusianut peqqarniisinnaasumullu qaninnerulertarpugut.

Maani tulanngagaluarluta – nunarsuarput malugineruleqqavarput. Immap ingerlaarnera pillugu malugisinnaassuserput annertusisarpoq tassanilu takusinnaasarparput tamatigut imaq nakkutigisinnaanngikkipput aqussinnaanagulu.

Tassa pinngortitarput taamaappoq.
Oqarusunnarporlu: Qujanartumik tamaammat.

Pingortitaq innarlerneqanngitsoq nunarsuatsinni kingulliit ilaaniippoq, suli nakkutigineqarsinnaanngitsoq. Ullumikkut siunissamilu malugiinnarnissaanut iliuuseqarsinnaavugut, qulakkeerinnissinnaavugulli qanoq pinngortitarput passussinnaaneripput. Pinngortitatta kusanassusia immikkut atassuteqarsinnaavarput.. Tamatumanilu – silap pissusiata allanngoriartorneranut, mingutsitsinermut aamma uumassusillit assigiingissitaarnerinut annaasaqariartornitsinnut ajornartoornitsinnut – tamatta ataatsimut umiartorpugut, tamannalu suleqatigiinnitsigut ingerlaarfik ataatsimoorluta ingerlaarfigissavarput, ajornartoorutit iluarsiissuteqarfigissagutsigu.

Silap pissusiata allanngoriartornera, mingutsitsineq uumassusillit assigiingissitaarnerinut annaasaqariartorneq tamatta malugisinnaavarput.

Pinngortitarput, avatangiiserput, silattalu pissusia illersugassaraarput.

Siunissaq ungasinnerusoq eqqarsaatigissavarput. Tamanna ataatsimoornikkut- najugaqartut, nunami namminermi aamma nunat tamalaat akornanni pissaaq.

Neriuut siunnerfimmut aqutsisinnaanngilaq.

Kalaallit Nunaanni pinngortitaq isumalluutaannaanngilaq.
Pinngortitaq atassuteqarfittut isigaarput, oqaluttuaatitsinnit ataqatigiissitsisoq, kinaassuserput siunissamullu. Nunarsuarmi oqallinnermi eqqarsartariaaseq taanna annerusumik takorusuppara.

Amerlasuujulluta maani umiarsuarmi ataatsimoorluta, ullumikkut silap pissusiata allanngoriartornerata kinguneri malugisinnaavagut.

Tamanna inuuffigaarput.

Siulitta inuuffigaat.

Ullumi kinguneri inuuffigivagut.

Sermersuup kissatsinnerpaaffigisaannik, qeriuaannartup aakkiartulerneranik, silap unerisimannginneranik uumassusillillu assigiinngissitaarneranik allanngoriartornerat takusinnaavagut. Tamatta eqqugaavugut –Siorapalummiit kujataanut Narsarmijinut.

Sermersuarput aakkiartortoq takusinnaavarput tamatumanilu kangerlutsinni nerisaqaqatigiit allanngoriartorput.
Sikusarunnaariartorneq takusinnaavarput tamatumalu malitsigisaanik ileqquusumik qimussinik angallannerit tammariartorput. Nappaatit nutaat aamma uumassusilinnut navianartorsiortitsisut inuussutigisatsinnut takusalerpagut. Aamma inuup pinngortitaanik susassaqartitsinerit imaatigullu angallannerit uumasoqatigiinnut unamminartorsiortitsisoqt takusinnaavarput.

Kisianni *periarfissat* aamma takusinnaavagut.

Silap pissusiata allanngoriartornera imartanik nutaanik ammaavoq isumalluutinik pilersitsivoq angallavinillu pilersitsilluni. Uagutsinnut periarfissanik nutaanik pilersitsivoq –Akisussaassuseqartumik pinngortitatsinnut *ataqqinnittumik* aamma *isumatusaarnermik* ingerlanneqassaaq.

Nunatsinni uagut immikkut ittumik akisussaaffeqarpugut.

Paasisimasaqarpugut, misilittagaqarpugut aamma piumassuseqarpugut nunarsuatsinni mingutsitsinngitsumut tapersiinissatsinnut.

Inuiaqatigiiuvugut pinngortitami inuusut – tamannalu ingerlaarneranut inniminarneranullu pitsaanerpaamik ilisimasaqarluartuulluta.

Nakkutiginninnerput aamma ilisimasaqarneq qaffassarnissaa nukittorsassavarput.

Issittormioqatigut aamma avatangiisinut ilisimatuutut misissuisartut suleqatigissavagut.

Qularnaasavarpullu, iliuutsigut politikkitigut sunniuteqartumik takussutissianngussasut.

Nunatta Kunngeqarfik Danmarki Issittumi oqimaaqatigiissitsinermi suleqatigaa – inunnut, silap pissusianut avatangiisinullu ataqqeqatigiittumik.

Issittumi Siunnersuisooqatigiinni suleqatigiissitat suleqatigiinnermut pingaaruteqartumik inissisimapput. Suleqatigiissitat ilisimasanik aaqqiissutissanillu pilersitsisarput, tamanna Issittumi inunnik, pinngortitamik avatangiisinullu allanngueqataangaatsiarlutik.

Ilisimasat piviusut tunngavigalugit silap pissusiata allanngoriartorneranut, mingutsitsinerit uumassusillillu assigiinngissitaarnerinut tammariartorneranut ilisimasat, aamma Nunap Inoqqaavisa ilisimasaat peqataatinneqarnerat tapersornissaat salliutissavagut. Pinngortitatsinni ingerlatsinermik sunniuteqartumik siunnissatsinnullu qularnaarinissaq pingaaruteqarpoq.

Issittumi Siunnersuisooqatigiinnik pilersitsereernerup kingorna avatangiisinut illersuinissaq pingaaruteqartutut inissisimalerpoq.
Issittumi Uumassusillit Assigiinngisitaarnerinut Iliuusissanut Pilersaarut 2025-2035-mi nutaami pinngortitami ukiuni qulini nakkutilliinermut, eriaginninnissamut pingaartumillu Nunap Inoqqaavinik suleqateqarnissamut ukkatarinnissaaq.

Pilersaarut ilisimatusarnikkut inassuteqarnikkut pilersaarusiaavoq aamma Issittumi Siunnersuisooqatigiivisa pilersaarusiornermut isiginnittariaasiat Issittup avatangiisiata kusanassusianut peqqarniisinnaasorlu ataqqineqarnissaa pillugu tapersiisoq. Piffissami 2023-2025-mi kunngeqarfik sinnerlugu nunatsinni uumassusillit assigiinngissitaarnerinut suleqatigiissititap CAFF-ip pingaaruteqarluinnartutut siuttuunini naammassivaa.

Uumassusillit assiginngissitaarnerat nunaannaanngilaq kusanartoq aamma uumassusillit qaqutigoortuinnaanngillat.

Uumassusillit assigiingissitaarnerat aalisartortatsinnut, piniartortatsinnut, takornariatsinnut aamma inuunerissaarnitsinnut toqqammaviliivoq.

Uumassusillit piujunnaarpata, nerisaqaqatigiit ajalusoorpata, avatangiisit taamaallaat annaanavianngilagut – periarfissavut, isumannaatsuunerput siunissarpullu allanngussaaq.

Ullumikkut maani, nunami kusanartumi umiarsuarmiiginnanngilagut. Kingornussatsinniippugut, inooriasitsinniippugut inuuffigisatsinniillutalu.

Kinguaariinnit kinguaariinnut inuuffigisarput sianigivarput.
Kinguaassatsinnut pinngortitarput ataqqinnernermik ingerlateqqissavarput.

Pinngortitaq piginngisarput. Pinngortitaq siuaatsinnit pigineqanngitsoq. Pinngortitaq kinguaassatta pigilernavianngisaat.

Pinngortitaq aqunneqarsinnaanngitsoq taamaallaat atassuteqarnitsigut atorneqarsinnaasoq.

Pinngortitarput tunuliaqutaannaanngilaq kusanartoq.

Pinngortitarput angerlarsimaffigivarput, inuunitsinnut toqqammaviliisoq.

Minnerunngitsumillu pinngortitarput – ataatsimoorfigaarput - siunissaraarput.

*Qujanarujussuaq.*